Oveni ya mikrowevu (kwa kawaida huitwa microwave) ni kifaa kinachopika chakula kwa kutumia mikrowevu, yaani mawimbi mafupi ya sumakuumeme. Hutumiwa pia kupasha moto vyakula vilivyopikwa tayari. Inapasha moto haraka sana vyakula vyenye unyevu ndani yake. Oveni za kawaida hufaa pia kuchemsha viwango vidogo vya maji au kiowevu kingine. Mnururisho wa mikrowevu husababisha mwendo wa haraka wa molekuli za maji zilizopo ndani ya chakula na mwendo huo unazalisha joto. Oveni za kawaida kwa matumizi ya nyumbani hufaa kwa kiwango cha chakula hadi gramu 500 hivi, au kwa nusu lita ya maji, vilevile kupasha moto chai au kahawa iliyopoa. Inapasha moto katika dakika chache. Kwa viwango vikubwa zaidi haifai. Faida kubwa ni kwamba chakula au kinywaji huwekwa ndani ya oveni kwenye sahani au kikombe cha mezani, kwa hiyo hakuna haja ya kuchafua sufuria. Tanuri ya microwave hutumia neli ombwe ya magnetron. Kazi yake inafanana na transmita ya redio. Inatoa mawimbi ya sumakuumeme mafupi sana ambayo huingia kwenye chakula kwa kina cha karibu sentimita 2.5. Mnururishoo husababisha molekuli za maji ndani ya chakula kugeuka mara bilioni 2,5 kila sekunde. Mwendo huo unasababisha joto. Hii pia hufanyika katika oveni ya kawaida, lakini nishati ya mikrowevu inaingia ndani zaidi ili chakula kiweze kuiva haraka sana.